Ny rapport fastslår, at det er muligt at sikre billigere færger til danske småøer og Ø-kommuner.

Trafikal ligestilling vil koste op mod 281 millioner kroner at indføre. Det anslår en ny rapport udgivet af Økonomi og indenrigsministeriet, der skal analysere muligheder for at sikre bedre og billigere transport til og fra danske ø-kommuner og små-øer for biler og personer. Det er danske små-øer og ø-kommuner - her iblandt Læsø, der ønsker Trafikal ligestilling, så øboere betaler det samme for deres sejltur med færgen, som det ville have kostet i benzin, hvis man kunne tilbagelægge turen i bil. Borgmester på Læsø Tobias Birch Johansen har tidligere oplyst til TV2/Nord, at trafikal ligestilling vil have stor betydning for Læsø, da det sandsynligvis vil give flere turister, så øen kan udvide sæsonen. Det næste skridt bliver at se på finansieringsmuligheder.